CELEX: 52017PC0161
Language: lt
Date: 2017-04-06
Title: Pasiūlymas TARYBOS ĮGYVENDINIMO SPRENDIMAS dėl kontrolės priemonių taikymo naujai psichoaktyviajai medžiagai N-(1-fenetilpiperidin-4-il)-N-fenilakrilamidui (akriloilfentaniliui) visoje Sąjungoje

EUROPOS KOMISIJA
            Briuselis, 2017 04 06
            COM(2017) 161 final
            2017/0073(NLE)
            Pasiūlymas
            TARYBOS ĮGYVENDINIMO SPRENDIMAS
            dėl kontrolės priemonių taikymo naujai psichoaktyviajai medžiagai N-(1-fenetilpiperidin-4-il)-N-fenilakrilamidui (akriloilfentaniliui) visoje Sąjungoje
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Tarybos sprendime 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės
                  1
                numatyta trijų etapų procedūra, pagal kurią naujai psichoaktyviajai medžiagai visoje Sąjungoje gali būti pradėtos taikyti kontrolės priemonės.
            
            
               2016 m. lapkričio 17 d. buvo paskelbta bendra Europos narkotikų ir narkomanijos stebėsenos centro (EMCDDA) ir Europolo ataskaita, parengta pagal Tarybos sprendimo 2005/387/TVR 5 straipsnį. 2017 m. sausio 23 d. Taryba, vadovaudamasi Komisijos ir vienuolikos valstybių narių pateiktu prašymu ir pirmiau nurodyto Tarybos sprendimo 6 straipsnio 1 dalimi, paprašė įvertinti riziką, kurią kelia naujos psichoaktyviosios medžiagos akriloilfentanilio vartojimas, gamyba ir neteisėta prekyba ja, organizuotą nusikalstamumą šioje srityje ir galimas šiai medžiagai skirtų kontrolės priemonių nustatymo pasekmes.
            
            
               Akriloilfentanilio keliamą riziką įvertino Europos narkotikų ir narkomanijos stebėsenos centro (EMCDDA) mokslinis komitetas, veikdamas pagal Tarybos sprendimo 6 straipsnio 2, 3 ir 4 dalių nuostatas. 2017 m. vasario 24 d. Mokslinio komiteto pirmininkas pateikė Komisijai ir Tarybai rizikos vertinimo ataskaitą. Pagrindinės rizikos vertinimo išvados:
            
            
               –akriloilfentanilis yra sintetinis opioidas; struktūriškai jis panašus fentanilį, kontroliuojamą medžiagą; Europos Sąjungoje medžiagos galima įsigyti bent nuo 2016 m. balandžio mėn.; jos buvo aptikta 6 valstybėse narėse; 
            
            
               –3 valstybės narės pranešė apie 47 su akriloilfentaniliu susijusias mirtis; bent 40-ies mirčių atveju akriloilfentanilis buvo mirties priežastis arba galimai prisidėjo prie mirties. Be to, pranešta apie daugiau nei 20 ūmaus apsinuodijimo atvejų, kuriuos, įtariama, sukėlė akriloilfentanilis.
            
            
               Pagal Tarybos sprendimo 2005/387/TVR 8 straipsnio 1 dalį Komisija per šešias savaites nuo rizikos vertinimo ataskaitos gavimo dienos turi pateikti Tarybai arba iniciatyvą dėl kontrolės priemonių taikymo naujoms psichoaktyviosioms medžiagoms visoje Sąjungoje, arba ataskaitą, kurioje paaiškinama, kodėl tokia iniciatyva nelaikoma būtina. Vadovaujantis 2015 m. balandžio 16 d. Teisingumo Teismo sprendimu sujungtose bylose C-317/13 ir C-679/13, prieš priimant Tarybos sprendimo 2005/387/TVR 8 straipsnio 1 dalimi grindžiamą teisės aktą turi būti pasikonsultuota su Europos Parlamentu. 
            
            
               
                  Remdamasi rizikos vertinimo ataskaitos išvadomis Komisija mano, kad yra pagrindas šiai medžiagai taikyti kontrolės priemones visoje Sąjungoje. Pagal rizikos vertinimo ataskaitą akriloilfentanilio ūmus toksiškumas gali padaryti didelę žalą žmonių sveikatai.
               
            
            
               2.PASIŪLYMO TIKSLAS 
            
            
               
                  Šio Tarybos įgyvendinimo sprendimo pasiūlymo tikslas – paraginti valstybes nares taikyti medžiagos akriloilfentanilio kontrolės priemones ir baudžiamąsias sankcijas, kaip numatyta jų teisės aktuose, kuriais vykdomi jų įsipareigojimai pagal 1971 m. Jungtinių Tautų psichotropinių medžiagų konvenciją.
               
            
            
               2017/0073 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               dėl kontrolės priemonių taikymo naujai psichoaktyviajai medžiagai N-(1-fenetilpiperidin-4-il)-N-fenilakrilamidui (akriloilfentaniliui) visoje Sąjungoje
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės
                  2
               , ypač į jo 8 straipsnio 3 dalį,
            
            
               atsižvelgdama į Europos Parlamento nuomonę
                  3
               ,
            
         
         
            
               atsižvelgdama į Europos Komisijos pasiūlymą,
            
            
               kadangi:
            
            
               (1)remiantis Sprendimo 2005/387/TVR 6 straipsniu neeiliniame Europos narkotikų ir narkomanijos stebėsenos centro (EMCDDA) išplėstinio mokslinio komiteto posėdyje buvo parengta naujos psichoaktyviosios medžiagos N-(1-fenetilpiperidin-4-il)-N-fenilakrilamido (akriloilfentanilio) rizikos vertinimo ataskaita, o 2017 m. vasario 24 d. ši ataskaita pateikta Komisijai ir Tarybai;
            
            
               (2)akriloilfentanilis yra sintetinis opioidas. Struktūriškai jis panašus į fentanilį – kontroliuojamą medžiagą, plačiai naudojamą medicinoje kaip bendros anestezijos priedą operacijų metu ir skausmo kontrolei. Turimi duomenys rodo, kad akriloilfentanilis yra stipriai ir ilgai veikianti antinociceptinį poveikį turinti medžiaga, veikianti opioidinę sistemą;
            
            
               (3)akriloilfentanilis Sąjungos narkotikų rinkoje prieinamas bent nuo 2016 m. balandžio mėn. ir buvo aptiktas 6 valstybėse narėse. Daugeliu atvejų jis buvo konfiskuotas kaip skystis, tačiau aptikta ir kitokių formų – tabletėmis, milteliais ir kapsulėmis. Aptikti kiekiai yra palyginti nedideli. Tačiau jie turėtų būti vertinami atsižvelgiant į stiprų medžiagos poveikį;
            
            
               (4)3 valstybės narės pranešė apie 47 su akriloilfentaniliu susijusias mirtis. Bent 40-ies mirčių atveju akriloilfentanilis buvo mirties priežastis arba galimai prisidėjo prie mirties. Be to, pranešta apie daugiau nei 20 ūmaus apsinuodijimo atvejų, kuriuos, įtariama, sukėlė akriloilfentanilis;
            
            
               (5)informacijos apie organizuotų nusikalstamų grupuočių galimą dalyvavimą gaminant, platinant, tiekiant akriloilfentanilį ir juo neteisėtai prekiaujant Sąjungoje nėra. Turimi duomenys rodo, kad didžioji dalis Europos rinkoje esančio akriloilfentanilio yra pagaminta Kinijos cheminių medžiagų gamybos įmonėse;
            
            
               (6)akriloilfentanilis parduodamas kaip „tyrimų cheminė medžiaga“, paprastai miltelių arba paruošto naudoti nosies purškalo pavidalu, mažais ir didmeninei prekybai pritaikytais kiekiais. Iš ribotų per konfiskavimus surinktų duomenų matyti, kad akriloilfentanilis taip pat galėjo būti parduodamas neteisėtoje opioidų rinkoje;
            
            
               (7)1961 m. Jungtinių Tautų bendrojoje narkotinių medžiagų konvencijoje ir 1971 m. Jungtinių Tautų psichotropinių medžiagų konvencijoje akriloilfentanilis nėra nurodytas kaip kontroliuojama medžiaga. Šiuo metu pagal Jungtinių Tautų sistemą šios medžiagos vertinimas neatliekamas;
            
            
               (8)akriloilfentanilis neturi nustatyto ar pripažinto naudojimo žmonėms skirtuose arba veterinariniuose vaistuose medicininės paskirties. Išskyrus tai, kad šiai medžiagai atsiradus narkotikų rinkoje ji naudojama kaip etaloninė analizės medžiaga ir jos cheminių , farmakologinių bei toksikologinių savybių moksliniuose tyrimuose, nėra duomenų, kad ji būtų naudojama kitiems tikslams;
            
            
               (9)rizikos vertinimo ataskaitoje teigiama, kad yra nedaug su akriloilfentaniliu susijusių mokslinių įrodymų ir nurodoma, kad bus reikalingi tolesni moksliniai tyrimai. Tačiau esami įrodymai ir informacija apie medžiagos keliamą riziką sveikatai ir socialinę riziką yra pakankamas pagrindas taikyti akriloilfentaniliui kontrolės priemones visoje Sąjungoje;
            
            
               (10)kadangi tik devyniose valstybėse narėse taikomos akriloilfentanilio kontrolės priemonės pagal nacionalinės teisės aktus, o dar dvi valstybės narės taiko kitas teisės aktais nustatytas jos kontrolės priemones, visoje Sąjungoje taikomos medžiagos kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo rizikos, kurią galėtų kelti jos prieinamumas ir vartojimas;
            
            
               (11)Sprendimu 2005/387/TVR Tarybai suteikti įgyvendinimo įgaliojimai, kad būtų galima greitai ir remiantis ekspertinėmis žiniomis Sąjungos lygmeniu reaguoti atsiradus naujoms psichoaktyviosioms medžiagoms, kurias aptinka ir apie kurias praneša valstybės narės, taikant toms medžiagoms kontrolės priemones visoje Sąjungoje. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad akriloilfentaniliui visoje Sąjungoje būtų taikomos kontrolės priemonės;
            
            
               (12)Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
            
               (13)Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
            
               (14)Jungtinei Karalystei Sprendimas 2005/387/TVR nėra privalomas, todėl ji nedalyvauja priimant šį sprendimą, kuriuo įgyvendinamas Sprendimas 2005/387/TVR, ir jis nėra jai privalomas ar taikomas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Naujai psichoaktyviajai medžiagai N-(1-fenetilpiperidin-4-il)-N-fenilakrilamidui (akriloilfentaniliui) visoje Sąjungoje taikomos kontrolės priemonės.
            
            
               2 straipsnis
            
         
         
            
               Valstybės narės, vadovaudamosi nacionaliniais teisės aktais, ne vėliau kaip [one year from the date this Decision is published] imasi reikiamų priemonių, kad 1 straipsnyje nurodytai naujai psichoaktyviajai medžiagai būtų taikomos kontrolės priemonės ir baudžiamosios sankcijos, kaip numatyta šių valstybių teisės aktuose, kuriais vykdomi įsipareigojimai pagal 1971 m. Jungtinių Tautų psichotropinių medžiagų konvenciją.
            
            
            
               Šis sprendimas taikomas pagal Sutartis.
            
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 127, 2005 5 20, p. 32.
               
               
                  
                     (2)
                  OL L 127, 2005 5 20, p. 32.
               
               
                  
                     (3)
                  OL C , , p. .